དེ་ནས་ཡང་དྲང་སྲོང་ཡིད་ལས་སྐྱེས་ཀྱིས་འདི་སྐད་ཅེས་ཞུས་སོ།།ཀྱེ་དྲང་སྲོང་ཆེན་པོ་རིག་པའི་ཡེ་ཤེས་ལགས།།ཚ་བ་གསོ་བའི་སྐབས་ལ་ཇི་ལྟར་བསླབ་པར་བགྱི།།ཚ་བའི་ནད་རྣམས་རྒྱུ་རྐྱེན་གང་ལས་བྱུང་།།ཚ་བའི་ངོ་བོ་ཇི་ལྟར་གནས་པ་ལགས།།ཚ་བ་ཞེས་བྱའི་མིང་དུ་ཅི་ཕྱིར་བཏགས།།ཚ་བའི་ནད་ལ་དབྱེ་ན་དུ་ཞིག་མཆིས།།ཚ་བའི་རྟགས་དང་བཅོས་ཐབས་ཇི་ལྟར་ལགས།།འཚོ་མཛད་སྨན་པའི་རྒྱལ་པོས་བཤད་དུ་གསོལ།།ཞེས་ཞུས་པས།དྲང་སྲོང་ཆེན་པོ་རིག་པའི་ཡེ་ཤེས་དེས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཡིད་ལས་སྐྱེས།།ཚ་བ་གསོ་བའི་སྐབས་ལ་བསླབ་བྱ་ན།།ནད་གཞིའི་དབྱེ་བ་རྣམ་པ་དཔག་མེད་ཀུན།།མདོ་རུ་བསྡུས་པས་ཚ་གྲང་གཉིས་སུ་འདུས།།ཚ་བའི་ནད་དར་སྣ་མང་འཁྲུལ་སོ་ཆེ།།ངོས་བཟུང་བཅོས་དཀའ་རྒྱས་སླ་མྱུར་སྲོག་འཕྲོག།འདི་ཤེས་གྲང་ནད་ཞར་ལ་ཤེས་འགྱུར་བས།།དེ་ཕྱིར་ཁྱོད་ཀྱིས་ཞུས་པ་ཤིན་ཏུ་ལེགས།།ཀྱེ་དྲང་སྲོང་ཆེན་པོ་མ་ཡེངས་གུས་པས་ཉོན།།དང་པོ་ཚ་བའི་ནད་དེའི་རྒྱུ་བསྟན་པ།།རིང་བའི་རྒྱུ་དང་ཉེ་རྒྱུ་རྣམ་པ་གཉིས།།རིང་རྒྱུ་མ་རིག་ལས་བྱུང་ཞེ་སྡང་སྟེ།།མ་རིག་དབང་གིས་ཉོན་མོངས་དུག་ལྔར་སྨིན།།དེ་ལས་ཞེ་སྡང་མཁྲིས་པ་སྐྱེད་རྒྱུ་ཡིན།།ཅི་ཕྱིར་མ་རིག་མེད་ན་ཉོན་མོངས་མེད།།ཉོན་མོངས་མེད་པར་ཞེ་སྡང་མི་འབྱུང་སྟེ།།ཞེ་སྡང་མེད་པར་ཚ་བ་འབྱུང་མི་སྲིད།།ཉེ་རྒྱུ་རྣམ་པར་མ་གྱུར་མཁྲིས་པ་ཉིད།།ཅི་ཕྱིར་མཁྲིས་པ་ཚ་ལ་རྣོ་བ་དེ།།ཐང་ལ་ལྷག་པས་གནོད་བྱ་སྲེག་པའི་ཕྱིར།།ཚ་བ་ཀུན་གྱི་རྒྱུ་ནི་མཁྲིས་པ་ཡིན།།མཁྲིས་པ་མེད་པར་ཚ་བ་འབྱུང་མི་སྲིད།།དེ་ལྟར་རྣམ་པར་མ་གྱུར་མཁྲིས་པ་དེ།།འཕེལ་བྱེད་རྣམ་པར་འགྱུར་བའི་རྐྱེན་བཞི་སྟེ།།དུས་དང་གདོན་དང་ཟས་དང་སྤྱོད་ལམ་མོ།།སྤྱི་རུ་དུས་བཞི་དམན་ལྷག་ལོག་པ་དང་།།ཁྱད་པར་སྟོན་ཚད་དཔྱིད་ཚད་ཚ་བའི་རྐྱེན།།གདོན་ནི་དྲག་པོ་ཁྲོས་པ་དཔྲལ་བའི་མིག།མ་མོ་མཁའ་འགྲོ་རྦད་འཁྲུགས་རྒྱུ་ལས་བྱུང་།།ཟས་ནི་ཚ་སྐྱུར་ལན་ཚ་བྲོ་བའི་རོ།།ཤ་ཆང་བུ་རམ་དྲོད་བཅུད་བསྟེན་དྲགས་སློང་།།སྤྱོད་ལམ་འཇུག་རྗེས་དྲག་པོའི་ལས་བྱས་ཤིང་།།ཚད་དགུང་གཉིད་ལོག་བང་འགྲོས་ཉེན་པ་དང་།།མི་ཐེག་ཁུར་དང་ས་སྲན་བརྐོས་པ་དང་།།གཞུ་སྲན་བཀང་དང་འཛིང་ག་བཀྱེ་བ་དང་།།རྟ་ཡིས་བརྡབས་དང་གཡང་དུ་ལྷུང་བ་དང་།།ཐིབས་འོག་ཚུད་དང་རྡོ་དབྱུག་བརྡུངས་ལ་སོགས།།ལར་ན་དྲག་ཤུལ་ཅན་གྱིས་སློང་བར་བྱེད།།དེ་རྣམས་ཚ་བ་སྤྱི་ཡི་རྐྱེན་གྱུར་ཀྱང་།།དུས་གདོན་གཉིས་ཀྱིས་མ་བསྐྱེད་རིམས་མི་འབྱུང་།།ཟས་སྤྱོད་གཉིས་ཀྱིས་མ་བསྐྱེད་འཁྲུགས་མི་འབྱུང་།།སྤྱོད་ལམ་དག་གིས་མ་བསྐྱེད་འགྲམས་མི་འབྱུང་།།ཁ་ཟས་ཁྱད་པར་དུག་ཚད་རྐྱེན་དུ་འགྱུར།།དེ་དཔེ་མེ་ལ་ཤིང་བསྣན་རླུང་བསྐྱོད་འདྲ།།རྐྱེན་བཞིས་མཁྲིས་ཚད་བསྐྱོད་པས་ཚ་བར་འགྱུར།།དེ་ལ་ཚ་བ་ཞེས་བྱའི་ངོ་བོ་ནི།།མཁྲིས་པའི་མེ་དྲོད་ཐང་ལ་ལྷག་པ་ཡིན།།ཅི་ཕྱིར་མཁྲིས་པ་སྣུམ་བཅས་རྣོ་ཞིང་ཚ།།ཡང་ཞིང་དྲི་མནམ་འཁྲུ་ཞིང་གཤེར་བ་དེ།།ཐང་ལ་ལྷག་པའི་པསཚ་བའི་རྟགས་སུ་འབྱུང་།།གདོང་སྣུམ་མྱུར་སྨིན་དྲོད་ཆེ་ཟློག་དཀའ་ཡང་།།དྲི་ཆེ་འཁྲུ་ཞིང་གཏར་ཁྲག་ལུད་པ་སླ།།འདི་རྟགས་འབྱུང་ཕྱིར་ཚ་བར་ཤེས་པར་བྱ།།ཚ་བའི་རྒྱུ་མཚན་གནོད་བྱ་སྲེག་པ་སྟེ།།གནོད་བྱ་ལུས་ཟུངས་བདུན་དང་དྲི་མ་གསུམ།།འདི་དག་ཐལ་བར་སྲེག་པ་མ་ཡིན་ཀྱང་།།ཚ་བའི་དྲོད་ཀྱིས་བསྲུལ་བས་སྲོག་འདོར་བྱེད།།དེ་ཕྱིར་སྲེག་ཅེས་བྱ་བར་བཤད་པ་ཡིན།།ཚ་བའི་དབྱེ་བ་རྟེན་དུས་ཉེས་པ་དང་།།གནས་ས་རྒྱུ་དང་གནས་སྐབས་རིགས་ཀྱིས་དབྱེ།།རྟེན་གྱིས་དབྱེ་བ་བྱིས་པ་དར་མ་རྒན།།དུས་ཀྱིས་དབྱེ་ན་གསར་དང་རྙིང་པ་གཉིས།།ཉེས་པས་དབྱེ་ན་རླུང་མཁྲིས་བད་ཀན་དང་།།ཁྲག་དང་ཆུ་སེར་ཚ་བ་རྣམ་པ་ལྔ།།གནས་ཀྱིས་དབྱེ་ན་ཕྱི་ནང་བར་དང་གསུམ།།ཤ་ལྤགས་རྩ་རུས་དོན་སྣོད་ལ་གནས་པའོ།།རྒྱུད་ཀྱིས་དབྱེ་ན་རང་རྒྱུད་གཞན་རྒྱུད་ཅན།།རང་རྒྱུད་ཅན་དེ་རྐྱང་པ་རང་རྟགས་གསལ།།གཞན་རྒྱུད་ཅན་ལ་ལྡན་ཚད་འདུས་ཚད་གཉིས།།གནས་སྐབས་དབྱེ་བ་རྣམ་པ་དྲུག་ཡིན་ཏེ།།མ་སྨིན་རྒྱས་སྟོངས་གབ་རྙིངས་རྙོགས་པ་འོ།།རིགས་ཀྱིས་དབྱེ་ན་འགྲམས་འཁྲུགས་རིམས་དུག་བཞི།།ཚ་བའི་རྟགས་ལ་འགྱུར་མེད་ངོས་བཟུང་དང་།།སྤང་བླང་མུ་བཞི་ཁ་དམར་གདགས་པ་འོ།།དང་པོ་ངོས་བཟུང་སྤྱི་དང་བྱེ་བྲག་གཉིས།།སྤྱི་ཡི་རྟགས་ལ་ཕྱི་ནང་གསང་བ་གསུམ།།ཕྱི་རྟགས་སློང་བ་རྒྱུ་རྐྱེན་སྒོ་ནས་བརྟག།ནང་རྟགས་མཚན་ཉིད་རྟགས་ཀྱི་སྒོ་ནས་བརྟག།གསང་རྟགས་ཕན་གནོད་སྒོ་ནས་བརྟག་པ་འོ།།སློང་བ་རྒྱུ་རྐྱེན་སྒོ་ནས་བརྟག་པ་ནི།།གོང་རྐྱེན་ཟས་སྤྱོད་རྗེས་ལས་ཤེས་པར་བྱ།།མཚན་ཉིད་རྟགས་ཀྱི་སྒོ་ནས་བརྟག་པ་ནི།།ཚ་བའི་རྩ་ནི་མགྱོགས་རྒྱས་གྲིམས་པ་ཡིན།།ཆུ་མདོག་དམར་སེར་དྲི་དུགས་རླངས་པ་ཆེ།།མགོ་ན་ཤ་ཚ་ཁ་རོ་སྐྱུར་ལ་ཁ།།ལྕེ་སྟེང་བད་ཀན་ཆེ་ལ་སྣ་སྒོ་སྐམ།།མིག་སྤྲིན་དམར་སེར་གཟེར་བ་གཅིག་ཏུ་འདྲིལ།།ལུད་པ་དམར་སེར་ཚ་བྲོ་སྐོམ་དད་ཆེ།།ཁྲག་མཁྲིས་འཁྲུ་སྐྱུག་རྔུལ་ཆེ་དྲི་མ་མནམ།།ནུབ་གཉིད་ཆུང་ལ་ཉིན་པར་གཉིད་མི་ཐུབ།།ཉིན་དགུང་མཚན་དགུང་ཞུ་བའི་དུས་ན་ལྡང་།།དེ་དག་མཁྲིས་པའི་མེ་དྲོད་འཕེལ་རྟགས་ཡིན།།ཕན་གནོད་བསྟེན་པའི་སྒོ་ནས་བརྟག་པ་ནི།།ཟས་སྤྱོད་སྨན་དཔྱད་ཆུ་བཞི་བསྟེན་པ་ཡིས།།འཕྲོད་དང་མི་འཕྲོད་གོམས་པས་ངེས་པ་རྙེད།།ཚ་བ་བྱེ་བྲག་སོ་སོའི་མི་འགྱུར་རྟགས།།སྤྱི་རྟགས་དེ་དག་ཀུན་ལ་